Euroopa Andmekaitseinspektori arvamuse kokkuvõte ELi ja Ühendkuningriigi kaubanduslepingu ning ELi ja Ühendkuningriigi salastatud teabe vahetamise korda käsitleva lepingu sõlmimise kohta

(Arvamuse täistekst on inglise, prantsuse ja saksa keeles Euroopa Andmekaitseinspektori veebilehelwww.edps.europa.eu)

(2021/C 168/02)

Euroopa Komisjon võttis 26. detsembril 2020 vastu ettepaneku võtta vastu nõukogu otsus ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu ning Euroopa Liidu ning Suurbritannia ja Põhja-Iiri Ühendkuningriigi vahelise salastatud teabe vahetamise ja kaitse julgeolekukorda käsitleva lepingu liidu nimel sõlmimise kohta.

Arvestades tihedat koostööd, mis eeldatavasti ELi ja Ühendkuningriigi vahel jätkub, tunneb Euroopa Andmekaitseinspektor heameelt liidu ja Ühendkuningriigi vahel sõlmitud lepingute üle, mis käsitlevad kaubandust ja koostööd ning salastatud teabe vahetamise ja kaitse julgeolekukorda. Eelkõige on andmekaitseinspektor väga rahul sellega, et kaubandus- ja koostöölepingu üks olulisi elemente on inimõiguste austamine ja kaitse. Samuti tunneb ta heameelt kaubandus- ja koostöölepingus lepingupoolte võetud kohustuse üle tagada isikuandmete kaitse kõrge tase.

Euroopa Andmekaitseinspektor on teadlik eritingimustest, mille alusel nende lepingute üle läbirääkimisi peeti, ning Ühendkuningriigi ja ELi konkreetsetest varasematest ja tulevastest suhetest.

Kaubandussätete osas peab Euroopa Andmekaitseinspektor kahetsusväärseks seda, et kaubandus- ja koostöölepingus ei võeta täpselt üle horisontaalseid ELi sätteid piiriülese andmeedastuse ning isikuandmete ja eraelu puutumatuse kohta ELi kaubanduslepingute digikaubanduse jaotises, mille Euroopa Komisjon 2018. aastal heaks kiitis. Neis horisontaalsetes sätetes tehtud muudatused koos kaubandus- ja koostöölepingu muude sätetega seavad digikaubanduse valdkonnas kahtluse alla ELi autonoomia säilimise, vähemalt andmekaitse ja eraelu puutumatusega seotud põhiõiguste mõistes.

Euroopa Andmekaitseinspektor on juba pikemat aega olnud seisukohal, et kuna isikuandmete kaitse on liidus põhiõigus, ei saa selle üle ELi kaubanduslepingute raames läbirääkimisi pidada. Üksnes ELi pädevuses on otsustada, kuidas rakendada põhiõiguste kaitset liidu õiguses. Liit ei saa ega tohiks võtta ühtegi rahvusvahelise kaubanduse kohustust, mis ei ole kooskõlas liidu enda andmekaitset käsitlevate õigusaktidega. Andmekaitset käsitlevad dialoogid ja kolmandate riikidega peetavad kaubandusläbirääkimised võivad üksteist täiendada, kuid peavad toimuma eraldi. Isikuandmete liikumist ELi ja kolmandate riikide vahel tuleks võimaldada andmekaitset käsitlevates liidu õigusaktides sätestatud mehhanisme kasutades. Seetõttu kutsub Euroopa Andmekaitseinspektor komisjoni üles kordama oma võetud kohustust seoses horisontaalsete sätete järgimisega, mis on ainus alus ELi tulevastele kolmandate riikidega sõlmitud kaubanduslepingutele, ning seda, et isikuandmete kaitse ja eraelu puutumatuse õigused ei kuulu läbirääkimisele.

Seoses õiguskaitse ja õigusalase koostööga kriminaalasjades kiidab Euroopa Andmekaitseinspektor komisjoni kaubandus- ja koostöölepingus kehtestatud andmekaitsega seotud kaitsemeetmete eest, mis on selle koostöö tundlikkust arvestades veelgi olulisemad. Samal ajal peab ta kahetsusväärseks, et teatud kaitsemeetmed puuduvad nii üldsätetest, mis ei sisalda õiguskaitsedirektiivi artiklis 6 sätestatud andmesubjektide kategooriatesse jaotamist ega üksikasjalikumaid ja karmimaid kaitsemeetmeid seoses andmete edasisaatmisega, kui ka eelkõige Prümi raamistikust. Samuti oleks andmekaitseinspektor soovinud, et üleminekuperiood broneeringuinfo andmete kustutamiseks oleks kavandatavast kolmest aastast lühem ja et lisataks raskete kuritegude loetelu. Lisaks soovitab ta tagada, et kõik tulevased Prümi raamistikus ELi liikmesriikide vahel tehtud muudatused, millega kaasnevad täiendavad kaitsemeetmed, oleksid lepingus täielikult kajastatud ja mõlemad lepingupooled rakendaksid neid tegelikult.

Seoses isikuandmete EList Ühendkuningriiki edastamise ajutise sättega rõhutab Euroopa Andmekaitseinspektor, et see mehhanism peaks jääma erandlikuks ega tohiks luua pretsedenti tulevastes muude kolmandate riikidega sõlmitavates kaubandus- ja koostöölepingutes.

Euroopa Andmekaitseinspektor ootab, et kui nõukogule tehakse Euroopa Liidu toimimise lepingu artikli 218 kohaselt ettepanekuid või esitatakse soovitusi alustada läbirääkimisi mis tahes järgnevate täiendavate lepingute sõlmimiseks, siis konsulteeritakse selles osas ka temaga, kui see mõjutab üksikisikute õiguste ja vabaduste kaitset seoses isikuandmete töötlemisega.

Lõpuks näib, et kaubandus- ja koostööleping koostatakse eeldusel, et isikuandmete kaitse üldmääruse ja õiguskaitsedirektiivi alusel tehakse kaitse piisavuse otsused (ja need jäävad lähitulevikus kehtima). Seetõttu soovib Euroopa Andmekaitseinspektor tuletada meelde oma arvamuses 2/2020 esitatud soovitust, et liit valmistuks igaks juhtumiks, sh juhuks, kui kaitse piisavuse otsust ei võeta üldse vastu või kui see võetakse vastu ainult mõnes valdkonnas.

1. SISSEJUHATUS

1. Euroopa Liit (EL) ning Suurbritannia ja Põhja-Iiri Ühendkuningriik (Ühendkuningriik) allkirjastasid 30. detsembril 2020 kaubandus- ja koostöölepingu ning salastatud teabe vahetamise ja kaitse julgeolekukorda käsitleva lepingu ( 1 )

2. Lepinguid kohaldatakse ajutiselt alates 1. jaanuarist 2021 kuni selle ajani, mil viiakse lõpule nende jõustumiseks vajalikud menetlused ( 2 ) . Kaubandus- ja koostöölepingu kohaselt lõpetatakse selle ajutine kohaldamine hiljemalt 28. veebruaril 2021 või muul partnerlusnõukogu otsustatud kuupäeval ( 3 )

3. Euroopa Komisjon konsulteeris 25. jaanuaril 2021 Euroopa Andmekaitseinspektoriga ettepaneku osas võtta vastu nõukogu otsus nende kahe lepingu sõlmimise kohta Suurbritannia ja Põhja-Iiri Ühendkuningriigiga (edaspidi: „ettepanek“) ( 4 ) kooskõlas määruse (EL) 2018/1725 artikli 42 lõikega 1. Need kaks lepingut on ettepaneku lisades.

4. Ettepanek põhineb Euroopa Liidu toimimise lepingu artiklis 217 ja artikli 218 lõigetes 6 ja 7 ning artikli 218 lõike 8 teises lõigus sätestatud menetlusel. Seetõttu nõuab see Euroopa Parlamendi nõusolekut.

5. Salastatud teabe vahetamise ja kaitse julgeolekukorda käsitleva lepingu kohta ei esitata seoses isikuandmete kaitsega märkust. Seetõttu keskendutakse järgnevates märkustes kaubandus- ja koostöölepingule. Kaubandus- ja koostööleping koosneb järgmisest seitsmest osast (millele lisanduvad mitu lisa ja kolm protokolli): esimene osa ühis- ja institutsiooniliste sätete kohta, teine osa kaubanduse (sh digikaubanduse), transpordi, kalanduse ja muude kokkulepete kohta, kolmas osa õiguskaitse- ja õigusalase koostöö kohta kriminaalasjades, neljas osa temaatilise koostöö kohta, viies osa liidu programmides osalemise, usaldusväärse finantsjuhtimise ja finantssätete kohta, kuues osa vaidluste lahendamise ja horisontaalsete sätete kohta ning seitsmes osa lõppsätete kohta.

4. JÄRELDUSED

37. Euroopa Andmekaitseinspektor kiidab heaks liidu ja Ühendkuningriigi vahel sõlmitud lepingud, mis käsitlevad kaubandust ja koostööd ning salastatud teabe vahetamise ja kaitse julgeolekukorda. Eelkõige on andmekaitseinspektor väga rahul sellega, et kaubandus- ja koostöölepingu üks olulisi elemente on inimõiguste austamine ja kaitse. Samuti tunneb ta heameelt kaubandus- ja koostöölepingus lepingupoolte võetud kohustuse üle tagada isikuandmete kaitse kõrge tase.

38. Kuid seoses kaubandusega seavad Euroopa Komisjoni 2018. aasta horisontaalsetes sätetes tehtud muudatused koos kaubandus- ja koostöölepingu muude sätetega digikaubanduse valdkonnas kahtluse alla ELi autonoomia säilimise, vähemalt seoses andmekaitse ja eraelu puutumatuse põhiõigustega. Seetõttu soovitab Euroopa Andmekaitseinspektor, et Ühendkuningriigiga kokkulepitud sõnastus andmekaitse ja eraelu puutumatuse kohta jääks erandiks ega oleks aluseks tulevastele kolmandate riikidega sõlmitud kaubanduslepingutele. Selle käsitluse kõigile sidusrühmadele ja kaubanduspartneritele selgitamiseks kutsub Euroopa Andmekaitseinspektor seetõttu komisjoni üles kordama selgelt oma võetud kohustust seoses horisontaalsete sätete järgimisega, mis on ainus alus ELi tulevastele muude kolmandate riikidega sõlmitud kaubanduslepingutele, ning et isikuandmete kaitse ja eraelu puutumatuse õigused ei kuulu läbirääkimisele.

39. Seoses õiguskaitse ja õigusalase koostööga kriminaalasjades kiidab Euroopa Andmekaitseinspektor komisjoni kaubandus- ja koostöölepingus kehtestatud andmekaitsega seotud kaitsemeetmete eest, mis on selle koostöö tundlikkust arvestades veelgi olulisemad. Andmekaitseinspektor väljendab siiski kahetsust selle üle, et leping ei sisalda õiguskaitsedirektiivi artiklis 6 sätestatud andmesubjektide kategooriatesse jaotamist ega üksikasjalikumaid ja karmimaid kaitsemeetmeid seoses andmete edasisaatmisega. Kuigi Euroopa Andmekaitseinspektor tunneb heameelt selle üle, et broneeringuinfot käsitlevad sätted kajastavad Euroopa Liidu Kohtu arvamust 1/15, peab ta kahetsusväärseks, et ei olnud võimalik kokku leppida lühemas üleminekuperioodis broneeringuinfo andmete kustutamiseks ega ühises raskete kuritegude loetelus. Samuti soovitab andmekaitseinspektor tagada, et kõik tulevased Prümi raamistikus ELi liikmesriikide vahel tehtud muudatused, millega kaasnevad täiendavad kaitsemeetmed, lisataks täies ulatuses lepingusse ja mõlemad lepingupooled rakendaksid neid tegelikult, ning peab kahetsusväärseks, et kaubandus- ja koostöölepingusse ei lisatud konkreetseid ELi sätteid andmete eesmärgi piiritlemise ning täpsuse, ajakohasuse ja säilitusaja kohta.

40. Seoses üleminekumehhanismiga rõhutab Euroopa Andmekaitseinspektor, et selline mehhanism peaks jääma erandlikuks ega tohiks luua pretsedenti tulevastes muude kolmandate riikidega sõlmitavates kaubandus- ja koostöölepingutes.

41. Euroopa Andmekaitseinspektor ootab, et kui nõukogule tehakse Euroopa Liidu toimimise lepingu artikli 218 kohaselt ettepanekuid või esitatakse soovitusi alustada läbirääkimisi mis tahes järgnevate täiendavate lepingute sõlmimiseks, siis konsulteeritakse selles osas ka temaga, kui see mõjutab üksikisikute õiguste ja vabaduste kaitset seoses isikuandmete töötlemisega.

42. Euroopa Andmekaitseinspektor märgib lisaks, et kaubandus- ja koostööleping koostatakse eeldusel, et isikuandmete kaitse üldmääruse ja õiguskaitsedirektiivi alusel tehakse kaitse piisavuse otsused (ja need jäävad lähitulevikus kehtima). Seetõttu soovib andmekaitseinspektor tuletada meelde oma arvamuses 2/2020 esitatud soovitusi, et liit valmistuks igaks juhtumiks, sh juhuks, kui kaitse piisavuse otsust ei võeta üldse vastu või kui see võetakse vastu ainult mõnes valdkonnas.

Brüssel, 22. veebruar 2021. Wojciech Rafał WIEWIÓROWSKI

(1) Vt nõukogu 29. detsembri 2020. aasta otsust (EL) 2020/2252 ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu ja Euroopa Liidu ning Suurbritannia ja Põhja-Iiri Ühendkuningriigi vahelise salastatud teabe vahetamise ja kaitse julgeolekukorda käsitleva lepingu liidu nimel allkirjastamise ja nende ajutise kohaldamise kohta (ELT L 444, 31.12.2020, lk 2); lepingud: (ELT L 444, 31.12.2020, lk 14 ja ELT L 444, 31.12.2020, lk 1463). Lisaks pidasid Euroopa Aatomienergiaühendus (Euratom) ja Ühendkuningriik läbirääkimisi tuumaenergia rahuotstarbelist ja ohutut kasutamist käsitleva koostöölepingu üle. Vt nõukogu 29. detsembri 2020. aasta otsust (Euratom) 2020/2253, millega kiidetakse heaks Suurbritannia ja Põhja-Iiri Ühendkuningriigi valitsuse ning Euroopa Aatomienergiaühenduse vahelise tuumaenergia ohutut ja rahumeelset kasutamist käsitleva lepingu sõlmimine Euroopa Komisjoni poolt ning ühelt poolt Euroopa Liidu ja Euroopa Aatomienergiaühenduse ning teiselt poolt Suurbritannia ja Põhja-Iiri Ühendkuningriigi vahelise kaubandus- ja koostöölepingu Euroopa Aatomienergiaühenduse nimel sõlmimine Euroopa Komisjoni poolt (ELT L 444, 31.12.2020, lk 11).

(2) Vt nõukogu 29. detsembri 2020. aasta otsust ELi ja Ühendkuningriigi vahelise kaubandus- ja koostöölepingu ja salastatud teabe vahetamise ja kaitse julgeolekukorda käsitleva lepingu liidu nimel allkirjastamise ja nende ajutise kohaldamise kohta. Vt ka teatist nende kahe lepingu ajutise kohaldamise kohta (ELT L 1, 1.1.2021, lk 1).

(3) See koosneb liidu ja Ühendkuningriigi esindajatest ning selle kaaseesistujad on üks komisjoni liige ja üks Ühendkuningriigi valitsuse esindaja. Liitu esindab komisjon. Igal liikmesriigil on lubatud saata üks esindaja liidu delegatsiooni koosseisus.

(4) COM(2020) 856.